
ԱՏԻՍ ՀԱՐՄԱՆՏԵԱՆ
ԺԱՄԱՆԱԿԱԿԻՑ ՀԱՅ ԵՐԳԻ ԲԱՐՏԻԻՆ ԽՇՇՈՑԸ

	Յարգելի հանդիսականներ,
	Այս պահուն, երբ Ատիս Հարմանտեանի վերյուշով համախմբուած էք հայ երգի վաւերական սպասաւորի մը թարմ յիշատակին յաճախանքով, հայրական սիրով կ՚ողջունենք բոլորդ եւ մեր օրհնութեան խօսքով նախ կ՚աղօթենք, որ արարիչն Աստուած Երկինքի արքայութեան արժանացնէ նորոգ ննջեցեալը եւ անոր հարազատներուն պարգեւէ Սուրբ Հոգիին գօտեպնդիչ մխիթարութիւնը։
	Վստահ եմ, որ Ատիս Հարմանտեանի մասին լսեցիք զանազան վկայութիւններ, որոնք զինք որպէս համահայկական, համալիբանանեան, համա-արաբական եւ համամարդկային աստղ ներկայացուցին ձեզի։ Այս բոլորէն ետք, մեր կատարելիքը միայն հիմնական եւ սեղմ ընդգծում մը պիտի ըլլայ։
	Մեր մանուկ հասակէն կը յիշենք, թէ ինչպէս Ատիս նոր եւ հարազատ շունչ բերաւ ժամանակակից հայ երգին` Պուրճ Համուտէն մինչեւ աշխար-հի չորս ծագերը, ուր հայ մշակոյթով ապրեցան եւ գոյատեւեցին հայ սփիւռք դարձած մեր ժողովուրդի զաւակները։ 
	Ատիս ռահվիրայ եւ եզակի երեւոյթ դարձաւ մեր իրականութեան մէջ` թէ՛ իր տաղանդով եւ թէ՛ հայ երգացանկով, որովհետեւ գիտցաւ, որ ապրողներս երգի պէտք ունինք։ 
	Ատիսով մեծ մասամբ նահանջեց թրքական երաժշտութեան ուն-կընդրութիւնը Հայոց ցեղասպանութենէն ճողոպրած եւ անոր յաջորդած հայորդիներուն մօտ։ «Թրքերէն խօսողին հայերէն պատասխանէ՛» պայ-քարին Ատիս բերաւ իր յանձնառու մասնակցութիւնը` «Թրքերէն երգ լսողին հայերէն երգ հրամցո՛ւր» կարգախօսով։
	Ատիս ո՛չ միայն սիրեց հայ երգը, այլ նաեւ` սիրցուց։ Շատեր այդ կրկնակի սիրով նուիրուեցան հայ երգին տարածման։
	Հայ ժողովուրդը կարօտով պիտի շարունակէ յիշել Ատիսը, որով-հետեւ ան հայ երգի ճամբով եղաւ եւ պիտի մնայ ի՛ր ժողովուրդին հետ։
	Բոլորս ալ մահկանացու կը ծնինք, եւ մեզմէ միայն քիչեր կը յամենան մեր ժողովուրդի հաւաքական յիշողութեան մէջ։ Ատիս Հարմանտեան այս քիչերէն մին է, որ այժմ յաւիտենականութենէն կ՚երգէ մեզի իր կարկաչուն ձայնով եւ որպէս ժամանակակից հայ երգի բարտի կանգուն կը մնայ հայ երգի դալար անդաստանին մէջ…։ 

